Diari Oficial de la Generalitat Valenciana


Sumari del DOGV 4086, del 14-09-2001 (2001/8985)

RESOLUCIÓ de 10 de setembre de 2001, de la Direcció General d'Ordenació i Innovació Educativa i Política Lingüística, per la qual es convoquen cursos extraordinaris de valencià.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   4086

Data del DOGV
:   14-09-2001

Secció del DOGV
:   II. AUTORITATS I PERSONAL - D) CURSOS DE FORMACIÓ

Número del document
:   2001/8985


Data del document
:   10-09-2001

Organisme emissor
:   Conselleria de Cultura i Educació

Tipus de document
:   Resolució

Descriptors 

:   * personal docent
    * llengua regional
    * universitat

RESOLUCIÓ de 10 de setembre de 2001, de la Direcció General d'Ordenació i Innovació Educativa i Política Lingüística, per la qual es convoquen cursos extraordinaris de valencià. [2001/F8985]
  
La necessitat d'acreditar els coneixements de valencià davant de l'administració educativa comporta l'adopció d'un pla d'actuació que facilite l'adquisició dels coneixements mínims exigibles per a l'accés a la funció pública docent.
  
Este pla d'actuació té per objecte garantir que les persones que no han tingut les oportunitats necessàries per a acreditar els coneixements de valencià i pretenguen accedir a les places de personal docent, que convocarà la Conselleria de Cultura i Educació, puguen tindre les oportunitats suficients d'adquirir els coneixements de valencià necessaris.
  
L'objectiu que es pretén amb esta formació lingüística és que el professorat que accedisca als centres educatius valencians tinga un domini equilibrat dels dos idiomes oficials de la Comunitat Valenciana, d'acord amb l'article 23 de la Llei d'Ús i Ensenyament del Valencià.
  
Per tot això, i d'acord amb les competències atribuïdes a esta direcció general per l'article 17 del Decret 111/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria de Cultura i Educació, resolc:
  
Primer
  
Convocar cursos extraordinaris de valencià per a les persones que no tenen acreditat el certificat de grau mitjà de coneixements de valencià i acrediten ser doctors, enginyers, enginyers tècnics, arquitectes, llicenciats, diplomats, mestres o persones que disposen de titulacions equivalents a efecte de docència.
  
Segon
  
Els cursos s'impartiran en centres docents de titularitat pública de la Generalitat Valenciana des del 25 d'octubre de 2001 fins al 24 de gener de 2002 i tindran una durada màxima de 75 hores. Les classes es realitzaran de 10.00 a 13.00 hores els d'horari de matí i de 18.00 a 21.00 hores els d'horari de vesprada, dos dies a la setmana, preferentment dimarts i dijous. A més, tots els cursos completaran l'horari durant tres dissabtes, en sessions de 09.00 a 14.00 hores.
  
Tercer
  
Per a participar en estos cursos s'ha de presentar una sol·licitud amb l'imprés autocopiatiu ajustat al model de l'annex, que es trobarà a disposició dels interessats a la Conselleria de Cultura i Educació, a les direccions territorials de Cultura i Educació i als edificis Prop de la Generalitat Valenciana.
  
Juntament a la sol·licitud s'ha de presentar la documentació acreditativa d'estar en possessió o en condicions d'obtindre el títol de doctor, enginyer, enginyer tècnic, arquitecte, mestre, diplomat, llicenciat, o títol equivalent a efecte de docència.
  
A més del títol de Mestre, de Diplomat en Professorat d'Educació General Bàsica i Mestre de Primer Ensenyament, són vàlides a efecte de docència totes les titulacions especificades en l'apartat 1.2.a) de les bases específiques de l'Ordre de 9 d'abril de 2001, de la Conselleria de Cultura i Educació, per la qual es convoquen procediments selectius d'ingrés i d'accés als cossos docents de professors d'Ensenyament Secundari, professors d'Escoles Oficials d'Idiomes i professors tècnics de Formació Professional i procediment per a l'adquisició de noves especialitats (DOGV núm. 3.981, de 18 d'abril de 2001).
  
Quart
  
La sol·licitud s'ha de presentar en el registre de la Conselleria de Cultura i Educació, de les direccions territorials de Cultura i Educació, o en qualsevol dels llocs que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En cas de presentar-la en una oficina de correus, s'haurà de fer en sobre obert per tal que la instància siga datada i segellada abans de ser certificada.
  
Quint
  
Les persones que exercixen com a professors o mestres en centres docents de titularitat pública de la Generalitat Valenciana, o en centres concertats de la Comunitat Valenciana, estan exemptes d'acreditar la titulació i poden sol·licitar la inscripció a través de la xàrcia Internet: www.cult.gva.es/dgoiepl/cexva.
  
Sext
  
El termini de presentació de sol·licituds finalitza el dia 28 de setembre de 2001.
  
Sèptim
  
Les sol·licituds seran processades durant la segona setmana d'octubre i s'organitzaran els cursos necessaris atenent als següents criteris:
  
a) Els grups es formaran en funció de les sol·licituds que seran assignades segons el codi postal indicat en les dades de l'apartat: Municipi a efectes d'inscripció i de l'horari marcat (matí o vesprada).
  
b) Per cada 35 sol·licituds es formarà un grup en el centre públic més pròxim al dels domicilis de les persones sol·licitants.
  
c) En les ciutats o localitats en què hi ha diversos codis postals se seguirà un criteri similar al dels municipis. Les sol·licituds s'agruparan per codi postal i s'organitzaran els grups necessaris en els centres més pròxims als domicilis dels sol·licitants.
  
d) Els grups que, a partir del 15 de novembre, tinguen una assistència mitjana inferior als 15 alumnes seran reassignats als grups més pròxims en què tinguen cabuda.
  
Octau
  
Abans del dia 24 d'octubre es publicaran les llistes dels cursos amb les persones admeses. Estes llistes es podran consultar a través del web de la Conselleria de Cultura i Educació (www.cult.gva.es/dgoiepl), en els taulers d'anuncis de la Conselleria de Cultura i Educació, i en els de les direccions territorials de Cultura i Educació.
  
Nové
  
El contingut dels cursos s'adequarà als objectius generals previstos per al nivell de grau mitjà establit en l'annex I de l'Ordre de 16 d'agost de 1994, de la Conselleria d'Educació i Ciència, per la qual s'establixen els certificats oficials administratius de coneixements de valencià que expedirà la Junta Qualificadora de Coneixements de Valencià i s'homologuen i es revaliden altres títols (DOGV núm. 2.331, de 24 d'agost de 1994).
  
Deu
  
Estos cursos són de preparació per a les proves que convoca la Junta Qualificadora de Coneixements de Valencià. L'assistència i participació en estos no comporta l'expedició de cap titulació que acredite haver superat cap dels nivells dels certificats oficials administratius.
  
Disposició final
  
La present resolució entrarà en vigor l'endemà de la seua publicació en el Diari Oficial de la Generalitat Valenciana.